คลังได้ฤกษ์แจกเงินรถคันแรก1.5หมื่นล้าน
กรมบัญชีกลางกำเงินภาษีชุดแรก 1.56 หมื่นล้านหว่านแจกประชาชนที่ซื้อรถคันแรก 2.17 แสนคัน
20 ก.ย. 2555

กรมบัญชีกลางกำเงินภาษีชุดแรก 1.56 หมื่นล้านหว่านแจกประชาชนที่ซื้อรถคันแรก 2.17 แสนคัน 
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า กรมสรรพสามิตได้ส่งข้อมูลคืนเงินของโครงการรถยนต์คันแรก ณ วันที่ 18 ก.ย. 2555 มีจำนวน 2.17 แสนคัน คิดเป็นเงินขอคืน 1.56 หมื่นล้านบาท โดยจะเริ่มจ่ายคืนให้กับผู้ที่ขอคืนตั้งแต่วันที่ 5 ต.ค. 2555 เป็นต้นไป
สำหรับเงินที่จะมาจ่ายคืน ส่วนหนึ่งมาจากงบประมาณปี 2556 ที่ตั้งไว้ 7,500 ล้านบาท ซึ่งหากไม่พอก็จะใช้เงินจากเงินคงคลังที่มีอยู่สูงถึง 5.5 แสนล้านบาทไปก่อน
นายรังสรรค์ กล่าวว่า การคืนเงินให้กับผู้ซื้อรถคันแรก กรมบัญชีกลางจะจ่ายคืนเดือนละ 2 ครั้ง คือ ทุกวันที่ 5 และวันที่ 20 ของเดือน โดยโอนเงินให้ธนาคารกรุงไทยโอนเงินไปยังบัญชีของผู้ที่ได้รับสิทธิคืนเงินตามที่แจ้งข้อมูลไว้กับกรมสรรพสามิต โดยไม่มีการเสียค่าธรรมเนียมใดๆ 
อธิบดีกรมบัญชีกลาง กล่าวถึงภาพรวมการเบิกจ่ายงบประมาณปี 2555 ที่จะสิ้นสุดในวันที่ 30 ก.ย.นี้ ว่ายอดการเบิกจ่ายรวมถึงวันที่ 14 ก.ย.ที่ผ่านมา อยู่ที่ 2.02 ล้านล้านบาท หรือคิดเป็น 84.89% ของงบรายจ่ายทั้งหมด 2.38 ล้านล้านบาท โดยเชื่อว่าการเบิกจ่าย ณ สิ้นปีงบประมาณจะทำได้ตามเป้าหมายที่วางไว้ที่ระดับ 91.21%
ขณะที่การเบิกจ่ายงบลงทุนล่าสุดได้จำนวน 2.47 แสนล้านบาท คิดเป็น 59.81% ของงบลงทุนรวมทั้งหมด คาดว่าการเบิกจ่ายงบลงทุนทั้งปีได้ 63.55% จากเป้าที่ตั้งไว้ 72% เนื่องจากงบประมาณเบิกจ่ายได้ล่าช้า
ด้านภาพรวมการเบิกจ่ายงบกลางปี 2555 รายการค่าใช้จ่ายเยียวยาน้ำท่วมวงเงิน 1.2 แสนล้านบาทนั้น ล่าสุดมีการจัดสรรโครงการได้แล้ว 1.19 แสนล้านบาท เบิกจ่ายแล้ว 9.31 หมื่นล้านบาท คิดเป็น 77.64% ส่วนการเบิกจ่ายตาม พ.ร.ก.กู้เงินเพื่อบริหารจัดการน้ำ วงเงิน 3.5 แสนล้านบาทนั้น ล่าสุดมีการเบิกจ่ายเพียง 1,171 ล้านบาท เท่านั้น จากงบที่ได้รับการจัดสรรไป 2.19 หมื่นล้านบาท
นายรังสรรค์ กล่าวถึงเงินคงคลังที่อยู่ในระดับสูงถึง 5.5 แสนล้านบาทว่า ทำให้ฐานะทางการคลังมีความมั่นคง หลังจากนี้กรมบัญชีกลางจะผลักดันให้มีการแก้ไข พ.ร.บ.เงินคงคลัง และ พ.ร.บ.ธนาคารแห่งประเทศไทย ให้สามารถนำเงินคงคลังไปใช้ประโยชน์หรือลงทุนในสินทรัพย์ที่มีความมั่นคงได้